[{"text_idx": "#000001", "text": "IJK estas la plej granda Esperanto-okazaj\u0302o por junuloj en la mondo. G\u0302i dau\u0306ras semajnon, kaj g\u0302i okazas en julio au\u0306 au\u0306gusto, c\u0302iun jaron en alia lando. G\u0302ia c\u0302efa celgrupo estas homoj de ag\u0302oj inter 15 kaj 35 jaroj, sed homoj de c\u0302iuj ag\u0302oj estas tute bonvenaj. Kutime venas c\u0302irkau\u0306 200 homoj."}, {"text_idx": "#000002", "text": "La partoprenantoj de IJK log\u0302as kaj mang\u0302as kune. Krom tio, c\u0302iu decidas mem kion oni volas fari kaj kiam oni volas dormi. Dum la tago okazas interalie sportumado, danckursoj, seminarioj, prelegoj kaj ekskursoj. Se la programeroj ne plac\u0302as al oni, oni povas longe dormi, babili kun homoj en la kongresejo au\u0306 mem esplori la lokon c\u0302irkau\u0306 g\u0302i. Vespere estas ofte muziko \u2013 au\u0306 diskejo au\u0306 koncerto. Oni povas danci kaj ac\u0302eti ion el la drinkejo. Se oni preferas trankvilan lokon, la tiel-nomata \u201cGufujo\u201d estas malferma vespere kaj longe nokte. Tie haveblas teo kaj oni ofte ludas tabloludojn."}, {"text_idx": "#000003", "text": "Estas kutima afero, ke oni ekhavas multajn amikojn dum sia unua IJK: en sia c\u0302ambro, en la novula programo, dum la mang\u0302oj, dum la vespera programo \u2013 fakte c\u0302ie dum la tuta kongreso!"}, {"text_idx": "#000005", "text": "Jam antau\u0306 la kongreso la organizantoj de IJK povas trovi por vi kontaktopersonon kiu ankau\u0306 venos al la kongreso. Se tio eblas, ni elektos iun kiu venas de via lando au\u0306 parolas vian denaskan lingvon. Se vi bezonas helpon alig\u0302i, la organizantoj povas respondi viajn demandojn en pluraj lingvoj."}, {"text_idx": "#000006", "text": "Vi ne timu ke vi tro malbone parolas Esperanton. Estos programeroj por c\u0302iu lingva nivelo. Koncerton, sporton, danckurson au\u0306 tabloludon certe ankau\u0306 komencantoj povas g\u0302ui. La plej bona maniero por lerni paroli estas ekzerci. Eble okazos Esperanto-renkontig\u0302o en via regiono baldau\u0306. Ni rekomendas Eventa Servo. Se vi ne trovas ion tie, estas la interreta projekto Ekparolu. La renkontig\u0302oj c\u0302e Eventa Servo kaj Ekparolu ne estas por nur junuloj."}, {"text_idx": "#000008", "text": "Diru saluton! Multaj homoj c\u0302e IJK s\u0302ategas paroli kun novaj homoj.Demandu se vi ion ne komprenas. Esperantistoj kutime volonte helpas.Rigardu la programon, certe estas io kio plac\u0302os al vi. Ni rekomendas la novulan programon, la interkonan vesperon kaj la trinkomang\u0302an festivalon."}]